text: Li vainqueöur là demorerent,
   Et li desconfit s'en alerent
   Si dolent et si irascu
   Com cil qui estoient vaincu.
   Tout droit au lieu sont retorné
   Dont au matin erent sevré.
   Tentes et aucubes et trés
   Y ot ne plus ne mains k'assés,
   K'à tout leur pouoir i estoient
   Venu, pour ce que il cuidoient
   La terre d'Espaigne conquerre :
   Pour ce orent empris la guerre.
   PageV01P040
   Mais entre savoir et cuidance
   Sachiez a moult grant differance.
   Cuidiers a maint home arrieré,
   Et savoirs maint home alevé.
   Puisque savoirs fait avancier,
   Fols est qui se tient au cuidier.
   Pou voit on venir à honneur
   De gent qui trop soient cuideur.
   Grant seigneur, petit, ne moien
   Tant a en cuidier fort loien
   Que nus desloier ne s'en puet,
   Se il conseil croire ne vuet,
   Et se pert si en pluseurs lieus
   Que ce est damages et dieus.
  